Halfmiljoen op Durban-strande oor KersfeesDurban op 27 Desember 2015 Foto: @tjigwana, Twitter Byna ŉ halfmiljoen mense besoek Durban se strande oor Kerstyd, het Tozi Mthethwa, woordvoerder van die eThekwini munisipaliteit in KwaZulu-Natal, Maandagoggend gesê. “Die munisipaliteit se bestuurskomitee het 483 923 besoekers aan die strande tussen Donderdag en Sondag aangeteken,” het Mthethwa gesê. In dié tydperk moes lewensredders 66 mense red en bykans 2 936 mense het mediese behandeling vir klein gevalle soos skaaf- en snyplekke ontvang. Sy het ook gesê dat daar slegs een noodlottige voorval was waar ŉ man met ŉ mes doodgesteek is oor Kerstyd. Verder is 109 kinders met hul families herenig ná hulle op die strand verlore geraak het. Mthethwa het gesê vakansiegangers moet onthou om slegs in aangewese gebiede in die see te swem en die opdragte van lewensredders te volg.